Gestremde tiener het nie remme nieMotorsport SA het ’n spesiale rol in sy junior-knortjorwedrenne (ook bekend as stelrenne) geskep vir ’n 15-jarige meisie wat met ’n seldsame genetiese siekte saamleef. Die 15-jarige Taylor Hill het ’n absolute passie vir motorsport en veral knortjorre. Sy ly egter aan peroneale spieratrofie (Charcot-Marie-Tooth-versteuring), ’n progressiewe oorerflike senuweesiekte wat gewoonlik by kinders of jong volwassenes voorkom. Dit skep talle fisieke uitdagings vir dié tiener en beïnvloed onder meer haar balans, loop- en staanvermoë. Dié siekte kry haar egter nie onder nie en haar drome om eendag professioneel in motorsport mee te ding, het Motorsport SA só aangeraak dat hulle Taylor as pasaangeër vir talle intreevlak- junior wedrenne aangewys het. Só ’n persoon bestuur die voertuig wat die pas tydens ’n pasronde om die baan aangee, maar neem nie self aan die wedren deel nie. Taylor Hill (15) ly aan peroneale spieratrofie (Charcot-Marie-Tooth-versteuring). (Foto: Verskaf) “Soms word daar ook pretresies met niegestremde ma’s en sussies op wedrendae gereël en Taylor kry dit gereeld reg om die hele baan met ’n ronde in te haal,” het Adrian Scholtz, uitvoerende hoof van Motorsport SA, gesê. “Die deelnemers en skare is altyd verstom oor hoe goed sy met haar gestremdheid kan bestuur. Wat ’n inspirasie dat haar ambisie is om ’n professionele renjaer te wees en ten volle betrokke te wees by alle aspekte van motorsport wanneer sy klaar is met skool!” Weens die siekte kan Taylor nie lang afstande stap nie. Sy moet beenstutte dra om te kan loop en staan ​​en die siekte beïnvloed haar balans. Die spiere in haar bene en enkels is baie verswak en sy het geen gevoel in haar voete nie. Sy gebruik ook ’n rolstoel aangesien sy skoliose het en dra daagliks ’n rugstut. “Aangesien sy geen gevoel in haar voete en die posisie van haar voete het nie, maak Taylor staat op gehoor en die toereteller om haar te lei met die handversneller en rem,” het haar pa, Leon, verduidelik. Taylor Hill (15) het ’n passie vir motorsport en veral knortjorre. (Foto: Verskaf) Maar Taylor is dankbaar dat haar gestremdheid haar nie terughou nie. “Ek voel baie spesiaal en bevoorreg om by hierdie sport betrokke te kan wees en wil ander met soortgelyke gestremdhede aanmoedig om nooit hul drome prys te gee nie. Jou ingesteldheid is werklik jou kragtigste hulpmiddel.” Haar liefde vir die sport is deur haar pa aangevuur en sy het van kleins af baie tyd op die renbaan saam met haar pa en broer deurgebring. Taylor Hill as pasaangeër op die renbaan. (Foto: Verskaf) “Hoewel Taylor reeds vanaf die ouderdom van vier maande fisio- en arbeidsterapie kry, is sy eers op nege jaar met CMT gediagnoseer. Sy kry steeds twee keer ’n week terapie om haar fiks genoeg te hou sodat sy twee tot drie keer ’n week kan ry vir oefening,” sê Leon. Dié trotse pa sê selfs mét Taylor se gestremdheid was sy nog altyd lief vir spoed en opwinding. “Sy was altyd gretig om enigiets te beproef – en met groot entoesiasme. Taylor het nog nooit ’n moed-opgee-houding gehad nie en ‘kan nie’ is nie in haar woordeskat nie. “Motorsport beteken alles vir Taylor. Dit gee haar ’n gevoel dat sy vry is van haar gestremdheid wanneer sy op die baan is. Om teen spoed te ry bring die grootste glimlag op haar gesig. Taylor het werklik ’n doel in motorsport gevind. Sy is gemotiveerd om elke dag voluit te leef,” sê Leon.